มาถึงโรงแรมที่พัก จะเจอร้านนี้อยู่หน้าโรงแรมเลย บรรยากาศดี พนักงานเยอะ พร้อมบริการ เคยอ่านรีวิวมาว่าพนักงานที่นี่จะเหวี่ยงกับลูกค้า ผมก็ทำใจไว้หน่อยแล้ว แต่ตอนที่ผมไปกินเองไม่มีนะ พร้อมบริการตลอด น้ำพร่องก็เติม พนักงานคนไหนอยู่ใกล้ก็ทำให้หมด สรุปว่า ผมพอใจกับบริการเลย คาดว่าคนที่เจอบริการไม่ประทับใจ น่าจะเป็นช่วงคนเยอะมากๆ พนักงานหิวข้าว หรือมีอะไรสะสมมา เห็นใจกันครับ คนเหมือนกัน

ผมมาถึงโต๊ะช้ากว่าคนอื่น พาลูกสาวเดินเล่น ถ่ายรูปกับบรรยากาศยามเย็นของโรงแรม กว่าจะถึงร้าน อาหารก็มาแล้ว ผมไม่มีโอกาสเห็นแม้แต่เมนู พี่ๆ สั่งไว้แล้ว แต่ผมกินได้ทุกเมนูแฮะ ขนาดได้ชื่อว่าเป็นคนกินเลือกเอาการ ผมเรียกเมนูไม่ถูก ที่เห็นๆน่าจะเป็นไก่ทอดซอสมะขาม ผัดต้นอ่อนทานตะวัน ขาหมูทอด (จานนี้ชอบ) ปลาดุกฟูผัดพริก (จานนี้ชอบ) ปลาผัดฉ่า ต้มยำกุ้ง แกงเขียวหวานผัดแห้ง (จานนี้ชอบ) ชื่อเมนูของทางร้านจะเป็นแบบนี้หรือเปล่า ผมไม่แน่ใจครับ

วันนี้ร้านคนไม่มาก (25 ก.ค. 58) คาดว่าคนจะมากระจุกกันช่วงเข้าพรรษาที่จะเป็นวันหยุดยาว 4 วัน ในสัปดาห์หน้า สัปดาห์นี้ พวกเราจึงกินเที่ยวได้สบายๆ

ร้านอยู่หน้าโรงแรมโรแมนติค รีสอร์ท แอนด์สปา ครับ ถ้าตัดมาทางแดรี่โฮมพอสุดทาง มาเจอถนนธนะรัชต์แล้ว เลี้ยวซ้าย ขับรถอีกราว 5 นาที ก็ถึงร้าน อยู่ก่อนถึงปาลิโอเขาใหญ่